Stimate Domnule Gheorghe Gavrilă Copil, 


Am aşternut câteva reflecţii despre “Mioriţa”, vi le trimit cu rugămintea de a 
le publica în revista “Noi,Dacii”, dacă veţi găsi de cuviință că îndeplinesc condiţiile 
necesare. 

Cu deosebit respect, Prof.Vasile Duma. 


“MIORIŢA” 
SAU ÎNFRUNTAREA DESTINULUI 
de Prof. VASILE DUMA 


Se zice că, la naşterea unui copil, se adună la căpătâiul său ursitoarele, cele 
bune şi cele rele (“Cununa ta de zile şi de visuri/ Au împletit-o rele ursitoare” spune 
O.Goga în poezia Dăscăliţa), care torc firul vieţii noului-născut, cu întâmplările, 
bucuriile şi supărările prin care acesta va trece şi inevitabilul sfârşit, hotărât de 
către Moarte (una dintre ursitoare). Nimeni nu ştie cum “lucrează” ursitoarele, nici 
care este “lucrarea” lor, aceasta rămânând o taină, căci “de-ar şti omul ce-ar păți,/ 
dinainte s-ar păzi” (Ion Creangă). Călător pe drumul vieţii, omul trebuie mereu să 
aleagă, dar cine garantează că alegerea sa nu a fost “impusă”, nu de vreo trebuință 
stringentă, ci de ceva inexplicabil? Fiecăruia dintre noi i s-a întâmplat să ia decizii 
care să ne surprindă chiar pe noi înşine, la care nu ne-am gândit sau contrare a ceea 
ce voiam de fapt să facem, decizii care ne-au ”aruncat” într-o anumită direcţie, 
viața noastră intrând pe un nou făgaş, de multe ori îndreptându-ne spre o 
fundătură sau, din contra, scoțându-ne la liman. Atunci, probabil, acţionează 
destinul. E ca şi cum ne-ar aduce pe calea dreaptă, după ce am bâjbâit pe mai multe 
cărări, în întuneric sau orbiţi de lumina soarelui. Destinul ne trezeşte la viaţa 
adevărată, ne revelează planul divin în care locul nostru este bine stabilit, ne face 
din fiinţe rătăcitoare călători conştienţi de misiunea lor, călăuziți de “steaua” lor. 
Destinul ne salvează din starea de “panică” (căutare)şi ne aşează într-o stare de 
“linişte” existenţială, în care lupta cu noi înşine nu-şi mai găseşte rostul. 

Încă de pe băncile şcolii ne-a tulburat şi ne-a revoltat totodată atitudinea 
ciobanului din “Mioriţa”, căruia i se dezvăluie moartea posibilă (câţi oameni au 
privilegiul acesta?!), nu într-un viitor nedefinit, ci “l-apus de soare”, făptaşi fiind 
alți doi ciobani, “ungurean şi vrancean”, dintr-un motiv simplu:”"Că-i mai ortoman/ 
Ş-are oi mai multe/ Mândre şi cornute”. Avertizat de către miorița “năzdrăvană” , 
ciobanul moldovean pare a fi mai puţin preocupat de soarta sa, cât mai ales de 
aceea a celor dragi pe care îi lasă în urmă: oile sale (“Iar tu de omor/ Să nu le spui 
lor”), mama sa (“lar la ce măicuţă/ Să nu spui, drăguţă/ Că la nunta mea/ A căzut o 


stea”), dispariţia sa înscriindu-se în ordinea firească a lucrurilor, în care omul nu 
face altceva decât să-şi ducă “crucea”, după cum a fost rânduit. 

Reacţia ciobanului este rațională sau se justifică printr-o gândire mitică? Ce 
alternative ar fi avut el la auzul unei astfel de veşti? Să nu uităm că nu ştim, de 
altfel, ce s-a întâmplat mai departe, balada lăsându-ne să intuim o serie de 
chiar de mioriţă, de a se apăra chemând în ajutor un câine “cel mai bărbătesc/Si cel 
mai frățesc”, posibilitate dezvoltată, pe larg, în varianta transilvană a baladei, 
publicată de George Cătană în revista Luceafărul,nr.13-14/ 1905. Aici lucrurile 
merg până la capăt, ciobanul moldovean îi înfruntă pe ceilalţi doi ciobani, îi 
omoară, dar, rănit fiind, îşi află şi el sfârşitul, ultima dorinţă, aceea de a fi îngropat 
în strunga de oi, fiind dusă la îndeplinire de către câinii săi:"Căţei şi căţele,/Ce 
lătraţi la stele,/Căţei voinicei,/Ai mei ortăcei,/Eu v-am crescut mari,/Eu v-am făcut 
tari,/Precum nu-s în lume/Câni de-al vostru nume,/Astăzi vă împarte./Cu limbă de 
moarte/Al vostru stăpân,/Moldovean Român:/Să vă duceţi voi/În strunga de 
o0i„/Groapa să-mi săpaţi/Şi să mă-ngropaţi/Cam din dos de stână/Ca să am 
hodină/Şi din când în când/Să v-aud lătrând,/Să fiu tot cu voi/Şi cu-a mele oi”. 
Împrumutând elemente si din alte balade (Toma Alimoş), balada transilvană pare a 
ilustra într-o manieră mai puţin idilică realităţile din mediul păstoresc românesc, în 
care rivalităţile nu lipsesc, conflictele luând deseori aspecte dramatice. De remarcat 
caracterul pronunţat etic al baladei (mai puţin evident în varianta Russo- 
Alecsandri):"Deci spuneţi-mi drept/Cu mâna pe piept,/Spuneţi-mi curat,/Ce vi-s 
vinovat,/Dacă-s mai bogat?”. Este sugerată în această variantă şi o altă posibilitate 
pe care ciobanul moldovean ar fi putut să o aibă în vedere, şi anume aceea de a evita 
conflictul, ducându-şi turma de oi în altă parte, astfel încât cei doi ciobani să nu mai 
aibă motiv de dispută:” Dacă socotiţi/Cum că lângă mine/Nu vă merge bine,/Eu m- 
oi depărta/Şi vă voi lăsa/(...)/Singuri ca să fiţi/Să vă-mbogăţiți!”, respinsă însă de 
către adversarii săi:”"Moldovene bace/Ce zici nu ne place./Şi dacă voieşti/Să te- 
mpotriveşti,/Atunci cot la cot/Te legăm de tot,/lară turma ta/Ne va rămânea/Ca s-o 
împărțim/Şi s-o moştenim”. 

Tentat să dea un răspuns la întrebarea “la urma urmei, ce s-a întâmplat cu 
ciobanul moldovean?”, Mihail Sadoveanu ne oferă în romanul “Baltagul” un 
deznodământ oarecum diferit de cel pe care suntem înclinați să-l intuim pentru a ne 
menține în atmosfera baladei. Ciobanul este omorât, dar trupul său, în loc să fie 
îngropat, zace în fundul unei râpe până este găsit de soţie, care va îndeplini tot 
ritualul pentru ca cel trecut în lumea celor veşnice să-şi găsească odihna. De reținut, 
totuşi, prezenţa câinelui, care, chiar dacă nu reuşeşte să-şi salveze stăpânul, deşi 
încearcă, are un rol major în descoperirea osemintelor acestuia şi identificarea 
asasinilor. Ciobanul din “Baltagul”, spre deosebire de cel din baladă, se remarcă 
printr-o mare siguranţă de sine, gândul morţii care-l paşte fiind departe de el (“De 


oameni răi spunea că nu-i pasă are pentru dânşii pistoale încărcate în desagi. S-a 
dus şi într-o vreme a prins a cânta din solz, ca să nu-i fie urât.”) 


La ce se gândea ciobanul moldovean când își mărturisea mioriţei 
“testamentul”? Să îi înfrunte pe cei doi ? Poate, balada lăsând deschisă orice 
posibilitate. Cert este faptul că ciobanul are în vedere disparitia sa şi toată 
“construcţia” viitorului său se edifică pe această temelie, moartea posibilă. El 
se comportă asemenea unui bolnav diagnosticat cu o boală incurabilă, 
preocuparea sa principală fiind nu de a se salva, ci de a pune ordine în ceea ce 
va fi după el. Acest lucru îngustează, oarecum, spaţiul său de acţiune, cu atât 
mai mult cu cât “boala” pe care o are de înfruntat se numeşte destin. Poate să 
se sustragă acestuia? Nu, dar îi poate schimba semnificaţia, spun majoritatea 
comentatorilor (şi nu au fost puţini), prin transformarea alegorică a mortii în 
nuntă de proporţii cosmice. Cu alte cuvinte, în loc să-i înfrunte pe cei care 
intenţionează să atenteze la viaţa sa, ciobanul moldovean înfruntă destinul. 
Acesta este nedrept cu el, acesta trebuie pus în situaţia să-şi recunoască 
limitele- poate pune capăt existenţei efemere a omului, dar nu se poate opune 
integrării acesteia în eternitatea cosmică. 


Aflat la voia sortii, ciobanul îşi dă seama că fuga nu este o soluţie, dar nici 
acceptarea pasivă sau confruntarea pe viață şi pe moarte cu adversarii săi, care l-ar 
fi condus toate la același deznodământ, mai devreme sau mai târziu. De aceea, luând 
în serios avertismentul transmis de mioriţă, ciobanul încearcă să transforme 
înfrângerea (moartea, sfârşitul vieţii) în victorie (nunta, încununarea vieţii, simbol 
al perpetuării speciei umane). El se întoarce asupra destinului nu cu revoltă, nici cu 
resemnare, ci cu convingerea că existența nu se termină odată cu moartea fizică, 
indiferent sub ce formă ar surveni ea. Ciobanul nu este dărâmat psihic, aşa cum ar 
fi fost firesc să se întâmple la auzul cutremurătoarei veşti, nici revoltat asemenea 
unui personaj de tragedie, dar asta nu înseamnă că nu este un personaj tragic. 
Dimpotrivă, numai că drama sa este transferată naturii, care îl plânge în timp ce-l 
primeşte la sânul ei. 


